Novo Nordisk Fonden vil donere flere penge til flere formål. Fonden vil ikke blot donere penge til forskning, men vil blandt andet fokusere på flygtninge i nærområder – og måske også i Europa og Danmark, kunne Berlingske fortælle torsdag.

Men nu advarer Dansk Folkeparti landets suverænt største fond mod at række en hjælpende hånd for langt frem mod flygtninge og migranter herhjemme:

»Fonden åbner op for at give penge til flygtningelejre i Danmark og Grækenland. Det er svært at gennemskue, hvad der ligger i det. Men hvis fonden donerer penge i et sådant omfang, at forholdene bliver mere attraktive, så blander den sig i asylpolitikken, og det kan selvfølgelig blive et problem,« siger udlændingeordfører Martin Henriksen (DF).

Novo Nordisk Fonden har fremlagt en ny strategi, hvor det fremgår, at fonden løbende vil øge sin udbetaling, så den kommer op på fem milliarder kroner om året fra 2023. Samtidig vil fonden støtte bredere inden for sundhedsvidenskab, patientbehandling, det sociale- og humanitære område, naturvidenskab, bæredygtighed, uddannelse og innovation.

Martin Henriksen, Dansk Folkeparti »Hvis fonden blander sig i asylpolitikken, vil jeg ikke afvise, at vi håndterer det lovgivningsmæssigt. Vi kan jo ikke have en privat fond, som fører en udlændingepolitik, der går imod flertallet på Christiansborg.«

Det står ikke klart, hvor mange penge fonden vil bruge på at forbedre forhold i flygtningelejre, eller hvad pengene præcist skal gå til. Fondens nye formand, Lars Rebien Sørensen, fortæller i Berlingske, at fokus vil være på børn, unge, sundhed og uddannelse, og at det kan handle om flygtningelejre i alt fra Mellemøsten til Afrika, Grækenland, Italien og Danmark.

DF ønsker lovændring om nødvendigt

Dansk Folkeparti er klar til at ændre loven, så store donationer til asylcentre bliver forbudt, hvis fonden begynder at forbedre forhold på asylcentre mærkbart.

»Der er en grund til, at vi ikke har luksuriøse forhold på asylcentrene, for vi mener, det er med til at gøre, at Danmark ikke er så attraktivt. Det er med til at sørge for, at der ikke kommer så mange mennesker til Danmark,« siger Martin Henriksen og tilføjer:

»Det er ét af flere elementer i den stramme asylpolitik. Og hvis fonden blander sig i asylpolitikken, vil jeg ikke afvise, at vi håndterer det lovgivningsmæssigt. Vi kan jo ikke have en privat fond, som fører en udlændingepolitik, der går imod flertallet på Christiansborg.«

Søren Søndergaard, Enhedslisten »Hvis den rigeste ene procent kan vælge, hvad der er værd at støtte eller ikke værd at støtte, så er det jo en underminering af demokratiet.«

Enhedslisten ser gerne, at Novo Nordisk Fonden hjælper flygtninge, uanset om flygtningene befinder sig i Danmark eller udlandet. Men grundlæggende er partiet enig med DF i, at en privat fond ikke bør føre politik.

»Hvis den rigeste ene procent kan vælge, hvad der er værd at støtte eller ikke værd at støtte, så er det jo en underminering af demokratiet,« siger udlændingeordfører Søren Søndergaard (EL).

Han ønsker, at Novo Nordisk og andre virksomheder betaler mere i skat frem for at uddele overskud via fonde. Novo Nordisk var sidste år den virksomhed, der betalte mest skat i Danmark.

En anden mulighed er at overdrage pengene til en multinational organisation som FN, der allerede arbejder med flygtningeområdet og ved, hvordan pengene bedst fordeles, lyder det.

»Generelt synes vi, det er en rigtig dårlig idé, at private virksomheder bliver så rige, at de føler et behov for at løse samfundsopgaver. Det er en dårlig idé, for jeg tror, de vil se efter publicity,« siger Søren Søndergaard, der frygter, at pengene i dette tilfælde vil gå til de mest fotogene flygtningelejre.

S opfordrer til hjælp i nærområder

Socialdemokratiets udlændingeordfører, Mattias Tesfaye, ser ikke noget problem i, at fonden vil hjælpe med at løse samfundsmæssige udfordringer, som erhvervslivets fonde har gjort i mange år.

Mattias Tesfaye, Socialdemokratiet »Helt generelt ville jeg ønske, at debatten om flygtninge handlede mere om dem nær konflikterne. Vi taler om meget få af de flygtninge, der er i verden. Og med al respekt så er det dem, der har vundet i lotteriet, der er i Europa. Det er de andre, jeg mener, vi bør koncentrere os mest om.«

»Men fonden bevæger sig måske ind på et område, der er mere politisk sprængfarligt her,« bemærker han.

Mattias Tesfaye påpeger også, at der allerede i dag er private aktører, der hjælper asylansøgere og flygtninge i Danmark.

»Men helt generelt ville jeg ønske, at debatten om flygtninge handlede mere om dem nær konflikterne. Vi taler om meget få af de flygtninge, der er i verden. Og med al respekt så er det dem, der har vundet i lotteriet, der er i Europa. Det er de andre, jeg mener, vi bør koncentrere os mest om,« siger han.

Novo Nordisk Fonden er ikke alene om at ville hjælpe flygtninge. En anden stor dansk fond, Lego Fonden, oplyste for få dage siden, at fonden donerer 100 millioner dollar over en femårig periode til børn berørt af rohingya-konflikten i Myanmar og den syriske flygtningekrise.